Aurel už absolútne nevyhovuje, hovorí o prvom slovenskom superpočítači riaditeľ sekcie digitálnej agendy na ÚPVII.

Slovensko plánuje vybudovať nový superpočítač. Celý projekt by mal trvať až desať rokov a mal by byť dielom spolupráce akadémie vied, štátu a súkromných firiem (čítajte viac). Na naše otázky o novom superpočítači odpovedal riaditeľ sekcie digitálnej agendy na úrade podpredsedu vlády SR pre investície a informatizáciu Radoslav Repa.

V rozhovore sa dočítate:

Prečo Slovensko potrebuje nový superpočítač.

V akej podobe by mal vzniknúť.

Na čo bude nový superpočítač slúžiť.

Ako bude projekt financovaný a koľko by mal stáť.

Výkon Aurela už nepostačuje

Dopočuli sme sa, že Slovensko plánuje zakúpiť nový superpočítač. Je to pravda?

V spolupráci s SAV a kľúčovými hráčmi zo súkromného prostredia, ako je napríklad slovenská spoločnosť Tachyum, chceme vytvoriť národné superpočítačové centrum, v rámci ktorého by fungovalo osobitné kompetenčné pracovisko, ktoré by následne vzdelávalo, vychovávalo súkromný sektor, verejnú správu, akadémiu – pričom by takto vytváralo základ pre excelentnú činnosť (vytvoriť Centrum excelentnosti, teda organizáciu výskumu a vývoja, ktorá je zapojená do medzinárodnej vedecko-technickej spolupráce, pozn. red.).

Na čo má toto superpočítačové centrum slúžiť?

Národné superpočítačové centrum má slúžiť nielen na simuláciu nových produktov, prototypov, ale aj spracovanie veľkých objemov dát. Je to trend. Slovensko je súčasťou siete, ktorá sa volá EuroHPC (European High-Performance Computing, pozn. red.). Chceme na to reagovať.

Keď porovnáme našu výkonnosť s ostatnými krajinami V4, zistíme, že keď spočítame výkon všetkých superpočítačov na Slovensku, vyjde nám, že sme niekde na úrovni desatiny výkonu Českej republiky. Ani nehovorím o Poľsku, kde vychádzajú tiež iné čísla. Musíme sa vyrovnať, aby si firmy od nás nenechávali spracovávať dáta v iných krajinách.

V akej fáze je národné superpočítačové centrum?

Ku koncu roka bola dokončená štúdia uskutočniteľnosti. Výsledkom bolo odporúčanie, že je treba založiť záujmové združenie právnických osôb, v ktorom by bola Slovenská akadémia vied, súkromný sektor aj štát. Aktuálne prebiehajú debaty medzi ministerstvom financií, zástupcami SAV a dotknutou asociáciou súkromných spoločností, ako správne nadizajnovať štruktúru centra.

Hneď, ako vznikne, Slovensko sa v plnej miere môže zapojiť do medzinárodných výziev. Môže sa uchádzať napríklad o milióny na rozvoj, podporu či už infraštruktúry alebo budovania kapacít, rozvíjania talentov...

Prečo vlastne potrebujeme nový superpočítač?

Aurel absolútne nevyhovuje a nespĺňa kritériá dnešných nárokov na superpočítač. Jeho výkon cca 120 teraflopov nepostačuje na plnenie pokročilých úloh najmä v oblasti spracúvania veľkých objemov dát. Dnes sa SAV ani nemôže prihlásiť do veľkých výziev, ktoré majú vybudovať vysokovýkonné typy tzv. pre-exascaleových počítačov. Chýba minimálna infraštruktúra.

Najmä s know how Tachya sa budeme snažiť dostať na mapu krajín, ktoré prevádzkujú superpočítače, byť špičkový v niečom, čo by prinieslo Slovensku pozitívum v technologickej reputácii a čo by k nám dokázalo pritiahnuť ďalších excelentných hráčov.

„Aurel absolútne nevyhovuje a nespĺňa kritériá dnešných nárokov na superpočítač.“

SAV, štát aj firmy

Ako si predstavujete financovanie nového centra?

Vnímam to ako hybridný model. SAV prinesie skúsenosti dnešných pracovníkov v rozsahu ich kompetencií a súkromné spoločnosti, a nie je to len o Tachyu, prinesú svoje know-how.

Chcete, aby priniesli aj peniaze?

Nie je to nevyhnuté, avšak je to očakávané v nejakom rozsahu. Takto ďaleko sme ešte v našich debatách neprišli. Nie je účelom zisková forma. Kľúč je vytvoriť centrum na to, aby dokázalo pomôcť malým a stredným podnikom a verejnej správe simulovať modely a spracovávať dáta.

Keď si dnes viem v priebehu polhodiny kúpiť výpočtový výkon v hocijakom cloude alebo aj v univerzitnom centre, prečo by som mal chcieť ako slovenská firma mať ešte aj slovenské centrum?

Testovanie budete mať bezodplatne. Ak sa rozhodnete využiť výkon na komerčný produkt, tak si zaplatíte. Ďalej je to aj otázka bezpečnosti a priemyselného vlastníctva, keď sa snažíte chrániť svoje priemyselné vzory a patenty. Možno si nebudete prenajímať od nejakej spoločnosti, aj globálneho mena, strojový čas. Je to o dôvere. Niekto to môže urobiť, ale chceme to mať na vlastnom území aj z pohľadu kybernetickej bezpečnosti.

A potom je tu trh týchto centier. V Ostrave je veľmi silný superpočítač, Poliaci majú dobré riešenie. Nechceme zaostávať a nechceme odliv spoločností, ktoré tu pôsobia.

V prípade Aurela nevidieť, že by sa do jeho využívania hrnuli spoločnosti ani štát.

Z prostredia SAV vieme, že je využitý na maximum, pričom je limitovaný na vedecko-výskumné aktivity, zrejme kvôli účelu projektu, na ktorý bol pripravený. Okrem toho tá infraštruktúra je zastaraná, takže sa v podstate nedá už ďalej riadne rozvíjať.

Niečo, samozrejme, funguje, ale infraštruktúra postupne odchádza, je za svojou životnosťou a neoplatí sa investovať, napríklad do proprietárnych riešení, ktoré tam dnes majú. Preto nová infraštruktúra superpočítača bude budovaná ako Open Compute Project.

Open Compute Project (OCP) je spoločenstvo firiem a inštitúcií, ktoré zdieľajú dizajn a funkčné prvky dátových centier. Zapojené sú rôzne organizácie ako Facebook, Google, Nokia, IBM, Intel a ďalšie.

Chcete na financovanie využiť zdroje aj mimo štátneho rozpočtu?

Nazývame to financovanie z verejných zdrojov. Je to kombinácia štátneho rozpočtu a eurofondov. Samozrejme, preto to aj vzniká. Jednak máte európske štrukturálne a investičné fondy, kde je táto aktivita oprávnená. Dokonca Európska komisia považuje superpočítače za oblasť, ktorá by sa mala rozvíjať.

Predpokladáme, že nebudú problémy s oprávnenými zdrojmi v budúcom období 2021-2027. Ďalej máte výzvy z takzvaných priamo riadených programov. Dnes to je Horizont 2020, v budúcnosti to bude Horizont Európa, ale aj taký program ako Digitálna Európa, ktorý má veľmi veľa peňazí – sú to viac ako dve miliardy práve na oblasť superpočítačov a ich rozvoj.

Keď dokážete skombinovať tieto rôzne zdroje, nebude sa to biť s komerčným využívaním?

Preto sme to rozdelili. Jedna vec je otázka testovania, ktoré nechceme riešiť komerčne. A keď sa firma rozhodne ísť s konkrétnym produktom, za ktorý si bude pýtať zdroje od trhu, potom treba urobiť cenník. To bolo predmetom aj riadiaceho výboru, kde bol schválený projekt práve na úvodnú testovaciu infraštruktúru, v sume asi 3,2 milióna – práve na národné superpočítačové centrum.

Aktivujte si denný sumár noviniek do e-mailu! Na spracúvanie osobných údajov sa vzťahujú Zásady ochrany osobných údajov Pravidlá používania cookies . Pred zadaním e-mailovej adresy sa, prosím, dôkladne oboznámte s týmito dokumentmi.

Čo si predstaviť pod testovacou infraštruktúrou?

Nákup hardvéru, ktorý umožní testovanie výrobkov bezodplatne. Nerátame s komerčným využitím.

Máte predbežný plán, ako má centrum vyzerať, aký bude mať maximálny výkon? Čo je cieľ?

Cieľ je zapojiť sa do európskej siete najvýkonnejších superpočítačových centier. Mať jeden z najvýkonnejších počítačov aj na Slovensku.

Chcete sa v rámci Európy porovnávať napríklad s Českom?

Nemyslím si, že sú to preteky. Chceme mať jeden z najvýkonnejších superpočítačov, ktorý bude prispôsobený potrebám aj slovenského trhu a zabezpečí konkurencieschopnosť podnikov, aby si mohli testovať svoje výrobky pred uvedením na trh v našom prostredí. Toto je kľúčový cieľ.

Nemyslím si, že Slovensko by malo mať úplne špičkovú jednotku z globálneho pohľadu ako napríklad USA alebo Čína, lebo na to nikdy nebude mať plné zdroje. Aj tie európske sú obmedzené. Navyše, do partie sme prizvali excelentnú spoločnosť Tachyum, takže budeme v niečom jedineční.

„Nemyslím si, že Slovensko by malo mať úplne špičkovú jednotku z globálneho pohľadu ako napríklad USA alebo Čína.“

Čiže chcete know-how firmy Tachyum dostať na Slovensko a umožniť im postaviť prototyp u nás?

Preto ten ekosystém. Je to príklad, ako môžeme ukázať iným, že úspešná slovenská spoločnosť sa dokázala etablovať doma, nie v zahraničí, a stimulovať ich apetít, aby robili podobné kroky.

Budovať by sa mal až 10 rokov

Kedy by sa mohol začať superpočítač budovať a dokončiť?

Je to v štúdii, ktorú chceme v dostupnom čase zverejniť. Je to rozfázované na niekoľko etáp s tým, že finálne dobudovanie je až o desať rokov. Všetko závisí od zdrojov, stability, ako dobre bude tím fungovať. Preto sme s prípravou začali už teraz.

Vieme, že funguje tím okolo Aurela – v nejakej štruktúre. Počítame, že by sme využili ich ľudské kapacity. Technologické kapacity a možno aj úvodné testovacie prostredie by sme mali od kolegov z priemyslu a štát by nastavoval stratégie a kontroloval celý výkon. Takto to je zatiaľ vymyslené.

Pod koho bude projekt spadať?

Bude to úplne samostatný subjekt, združenie právnických osôb je osobitná právnická entita.

Takže to nebude riadiť úrad vicepremiéra?

Nie, ani to nie je záujmom. Riadenie sa nastaví na úrovni správnej rady alebo predsedníctva, bude tam dozorný orgán, aby sa vyvážili hlasy. Nechceme to mať na úrovni politiky. Malo by to byť samostatné.

Máte rozpočet, koľko by to celé malo stáť?

Máme projekty, ktoré celý proces naštartujú. Jeden je z Horizontu 2020, podali sme žiadosť v novembri. Tým, že je zapojených 30 krajín do jedného konzorcia, je to jediný žiadateľ.

Stíha sa to získať?

Áno, dobiehajú tam projekty ešte v rámci tohto roka. Bude to ešte pokračovať, je tam okolo 1,2 milióna eur (vyhradených pre využitie na Slovensku, pozn. red.). Už v týchto prostriedkoch sú vlastné prostriedky SAV - naše prostriedky, ktoré sme mali relatívne limitované okolo 100-tisíc ročne možno na prevádzkové výdavky. A v podstate príspevok od Európskej komisie cez program Horizont.

Potom sme požiadali o nenávratný finančný príspevok – na základe písomného vyzvania po schválení. To budú ďalšie zdroje na testovaciu infraštruktúru. Rátame s tým, že tá štruktúra bude ľahká, viac-menej s použitím už súčasných zdrojov, ktoré sú nadizajnované. Nechceme zatiaľ pýtať veľké peniaze zo štátneho rozpočtu.

Takže peniaze určené na prevádzku superpočítača v SAV sa presmerujú na národné centrum?

Presne tak.

A čo v medzičase, keď Aurel už nebude, lebo na neho nebudú financie, a nové centrum sa ešte len budovať?

Myslím, že Aurel stále bude pokračovať. Je to však otázka na SAV.

Aurel je extrémne náročný na elektrinu, takže keď ho vypnete, získate obrovské množstvo zdrojov.

Energetická efektívnosť je dôležitý prvok, ale nepredpokladám, že by sa Aurel vypol skôr, ako by nabehol minimálne s rovnakou kvalitou a výkonom už nejaký nultý stupeň celého centra. Musí tam byť kontinuita. Nemôže prísť k výpadku prevádzky. Ale my nie sme žiadateľ, to je stále SAV. My sme len orgánom, ktorý im pomohol naštartovať celý proces.

Na článku spolupracoval Lukáš Kosno.